Uuden sote-keskuksen päätoteuttajaksi on valittu Jatke Toimitilat Oy

Etelä-Karjalan hyvinvointialueen (Ekhva) uuden sote-keskuksen päätoteuttajaksi on valittu Jatke Toimitilat Oy.

Hankinnan valintaperusteena oli kokonaistaloudellinen edullisuus eli hinta-laatusuhteeltaan paras tarjous (hinnan painoarvo 60 % ja laadun painoarvo 40 %). Neuvotteluvaiheeseen valittiin kolme tarjoajaa.

Hankinnan arvonlisäveroton kokonaisarvo on 62,8 miljoonaa euroa.

-Hanke käynnistyy kevään aikana kehitysvaiheella, jonka aikana suunnitelmia täydennetään yhteistyössä valitun toteuttajan kanssa ja meidän henkilökuntamme pääsee vielä osallistumaan suunnitteluratkaisujen viimeistelemiseen, tekninen päällikkö Sami Turunen kertoo.

Kehitysvaihe jatkuu arviolta syyskuulle. Rakentaminen on tarkoitus aloittaa heti ensi syksynä.

Lisätietoja:

Etelä-Karjalan hyvinvointialue, Sami Turunen, tekninen päällikkö, puh. 040 651 1237, sami.turunen@ekhva.fi

Edellinen tiedote aiheesta

Havainnekuva uudistuneesta Kahilanniemen kampuksesta.

Miten rakentaminen etenee?

Ensimmäisenä rakennetaan maan alainen logistiikkatunneli tulevaan Mieri-rakennukseen (mielenterveys- ja riippuvuuspalvelut). Sen jälkeen alkaa Mieri-uudisrakennuksen rakentamien. Se tulee sijoittumaan E-siiven viereen, Imatrantien puoleisen päätyyn.

-Kun tämä uudisrakennus on valmis ja L-siivestä on muutettu uusiin tiloihin, puramme vanhan L-siiven. Tämän jälkeen alkaa uuden L-siiven rakentaminen. Sinne tulevat sijoittumaan ravinto- ja välinehuoltokeskus, logistiikkakeskus, synnytys- lasten- ja naistenosasto sekä geriatrinen osasto- ja psykogeriatrinen kuntoutus. Lisäksi L-rakennus yhdistetään nykyisiin E- ja K-siipiin, Turunen luettelee.

Tämän kokonaisuuden on määrä valmistua vuoden 2030 aikana. Sen jälkeen on vielä vuorossa nykyisten C- ja G-rakennusten muutostyöt. Näihin vapautuneisiin tiloihin muuttaa perusterveydenhuollon kiireetön vastaanotto ja kiirevastaanotto.

Väliaikainen, entisen Armilan toiminnoille hankittu moduulirakennus keskussairaalan pääoven vieressä puretaan siinä vaiheessa, kun väistötilat jäävät muutostöiden edetessä tarpeettomiksi.

Koko Kahilanniemen kampuksen uudisrakennusten ja peruskorjauksen hinta on 90,3 miljoonaa euroa. Ekhvalle on tätä varten myönnetty vuonna 2024 lainanottovaltuudet valtioneuvostolta.

Hankkeen aikana sairaalan kampusalueella tulee olemaan lukuisia liikennejärjestelyjä.